प्रधानमंत्री नरेंद्र मोदी की सुरक्षा में चूक, फिरोज़पुर रैली हुई रद्द, गृह मंत्रालय ने चन्नी सरकार से तलब की रिपोर्ट
प्रधानमंत्री नरेंद्र मोदी की पंजाब के फिरोज़पुर में होने वाली रैली रद्द हो गई है। जानकारी के अनुसार, सुरक्षा में चूक की वजह से लिया गया फैसला।
नई दिल्ली: प्रधानमंत्री नरेंद्र मोदी की पंजाब के फिरोज़पुर में होने जा रही रैली रद्द हो गई है। जानकारी के मुताबिक, सुरक्षा में चूक के चलते प्रधानमंत्री नरेंद्र मोदी की इस रैली को रद्द कर दिया गया है। बता दें कि प्रधानमंत्री मोदी ने आज सुबह पंजाब के बठिंडा में लैंड किया था। इसके बाद मौसम खराब होने की वजह से आगे का सफर सड़क मार्ग के जरिए तय करने का फैसला किया गया। सड़क मार्ग से जाते समय एक फ्लाईओवर पर 15 से 20 मिनट के लिए उस वक्त फंस गए जब कुछ प्रदर्शनकारियों ने रास्ते को अवरुद्ध कर दिया। जिस वक्त यह घटना हुई, उस वक्त प्रधानमंत्री बठिंडा से हुसैनीवाला में राष्ट्रीय शहीद स्मारक की ओर जा रहे थे।गृह मंत्रालय ने चन्नी सरकार से तलब की रिपोर्टगृह मंत्रालय ने इस मसले पर कहा है कि प्रधानमंत्री नरेंद्र मोदी विरोध प्रदर्शनों के कारण पंजाब में 15 से 20 मिनट तक एक फ्लाइओवर पर फंसे रहे, यह प्रधानमंत्री की सुरक्षा में गंभीर खामी है। मंत्रालय ने कहा, 'पीएम मोदी की पंजाब यात्रा के दौरान गंभीर सुरक्षा खामी के बाद उनके काफिले ने बठिंडा एयरपोर्ट पर लौटने का फैसला किया। गृह मंत्रालय प्रधानमंत्री की सुरक्षा में गंभीर चूक के मामले पर संज्ञान ले रहा है, पंजाब सरकार से विस्तृत रिपोर्ट तलब की गई है। पंजाब सरकार से प्रधानमंत्री की सुरक्षा में चूक के लिए जवाबदेही तय करने और कड़ी कार्रवाई करने को कहा गया है।''चन्नी को भी फोन किया गया लेकिन कुछ नहीं हुआ'बीजेपी अध्यक्ष जेपी नड्डा ने ट्वीट कर बताया कि पीएम मोदी के काफिले के रास्ते में प्रदर्शनकारियों ने रोक दिया था। इसके बाद पंजाब के मुख्यमंत्री चरणजीत सिंह चन्नी को फोन किया गया था, लेकिन उनकी तरफ से कुछ नहीं किया गया। उन्होंने ट्वीट में लिखा, 'पंजाब में कांग्रेस सरकार द्वारा इस्तेमाल की जाने वाली रणनीति लोकतांत्रिक सिद्धांतों में विश्वास रखने वाले किसी भी व्यक्ति को परेशान करेगी।'पंजाब की चन्नी सरकार पर बुरी तरह बरसे नड्डाजेपी नड्डा ने अपने ट्वीट में लिखा, 'लोगों को रैली में शामिल होने से रोकने के लिए राज्य पुलिस को निर्देश दिया गया था। पुलिस की सख्ती और प्रदर्शनकारियों की मिलीभगत के कारण बड़ी संख्या में बसें रास्ते में लगाई गई थीं। यह दुखद है कि पंजाब के लिए हजारों करोड़ की विकास परियोजनाओं को शुरू करने के लिए पीएम का दौरा बाधित हो गया। लेकिन हम ऐसी घटिया मानसिकता को पंजाब की तरक्की में बाधक नहीं बनने देंगे और पंजाब के विकास के लिए प्रयास जारी रखेंगे।'पीएम को करना था कई परियोजनाओं का शिलान्यासदरअसल, डेढ़ बजे प्रधानमंत्री नरेंद्र मोदी को फिरोज़पुर में एक रैली को संबोधित करने के लिए जाना था। इसमें उन्होंने कई परियोजनाओं का शिलान्यास करना था। लेकिन मौसम खराब होने की वजह से वह हेलीकॉप्टर से नहीं जा सके। इसके बाद सड़क के रास्ते जाने का फैसला किया गया। हुसैनीवाला से 30 किलोमीटर आगे प्रदर्शनकारियों ने रास्ते को रोक दिया। डीजीपी और कैबिनेट सेक्रेटरी से इजाजत मिलने के बाद भी प्रदर्शनकारी सड़क मार्ग के बीच में आए और रास्ते को रोक दिया। (PTI इनपुट्स के साथ)